Sanger vra hulp om honger te stop‘n Skermgreep uit dié musiekvideo. Die Afrikaanse sanger Willem van der Ryst se jongste musiekvideo is spesiaal aan Helpende Hand opgedra. Dié video maak mense van die hongersnood in Afrikaanse gemeenskappe bewus. Die sanger, bekend vir sy treffers “Knipmes-aand” en “Buffelram”, was al op verskeie radiostasies se trefferlyste. In samewerking met Solidariteit Helpende Hand wil hy nou sy talent gebruik om aan die gemeenskap terug te gee. Met sy jongste lied, “Gee ŉ bietjie”, wil hy mense inspireer om mekaar te help. Van der Ryst was saam met Helpende Hand toe beeldmateriaal vir “Gee ŉ bietjie” geskiet is. Hy het eerstehands ervaar wat die #StopHonger-voedingsprojek doen om daagliks duisende kleuters landwyd van ŉ bord voedsame kos te voorsien. Hy sê die opname van die video het gemengde gevoelens in hom laat ontstaan. “Dit was so lekker om die kindertjies so gelukkig te sien. Ek het ŉ interessante ding waargeneem: Al is hulle nie so bevoorreg soos ander kinders nie, glimlag hulle die heeltyd – dit verg nie baie om hulle gelukkig te maak nie. Die grootste ding waarna hulle daagliks uitsien, is die bord kos wat hulle by hul kleuterskool kry. Dit is hartverskeurend hoeveel kinders van ŉ ete by die skool as hul primêre ete vir die dag afhanklik is.” #StopHonger sorg tans dat minstens 8 000 behoeftige kleuters en hul gesinne in Afrikaanssprekende gemeenskappe kos kry. “By Helpende Hand is hongersnood onder ons mense ŉ alledaagse gesprekspunt. Dit hang soos ŉ donker wolk oor ons en is iets waaroor ons elke minuut van elke dag dink. “Ons dink ook aan die feit dat ons nie almal kan help nie – ons kan maar net bietjie vir bietjie help. Om ŉ gemeenskap te mobiliseer om mekaar te help, is die sleutel tot ŉ volhoubare oplossing,” sê René Roux, adjunk- uitvoerende hoof van kommunikasie by Helpende Hand. “Met die bekendstelling van ‘Gee ŉ bietjie’ deur Vonk Musiek, vat ons hande en poog ons om die gemeenskap te mobiliseer om hulle harte en beursies vir die kleuters oop te maak. Ons vra die gemeenskap om ondersteuners van ŉ maatskaplikgebaseerde organisasie te word wat gemeenskappe bemagtig en help om tot hul volle potensiaal te ontwikkel.” Só kan jy help om hongersnood hok te slaan: Sien die video hier: